ভাওয়াইয়ার সহজিয়া সুরে যেন বেজে ওঠে মানুষের মনের একান্ত গোপন কথা। এ সুর প্রান্তের, এ সুর আবহমান বাংলার। প্রান্তিক মানুষের জীবনাচার, তাদের আবেগ-অনুভূতি, সুখ-দুঃখ, পাওয়া-না পাওয়ার কষ্ট এ গানে স্পষ্ট হয়ে ওঠে। রাজধানীর সুফিয়া কামাল জাতীয় গণগ্রন্থাগার মিলনায়তনে  গতকাল সোমবার বসেছিল সেই ভাওয়াইয়া গানের আসর।  ভাওয়াইয়া সম্রাট আব্বাসউদ্দীনের ৫১তম মৃত্যুবার্ষিকী উদযাপন উপলক্ষে ভাওয়াইয়া অঙ্গন আয়োজন করে শিল্পী মুস্তাফা জামান আব্বাসীর একক সংগীতসন্ধ্যা। মুস্তাফা জামান আব্বাসী তাঁর দরাজ কণ্ঠে ভাওয়াইয়া পরিবেশন করে হলভর্তি দর্শক-শ্রোতাদের বিমোহিত করেন। তিনি ভাওয়াইয়া, চটকা, দেহতত্ত্ব, বিচ্ছেদিসহ নানা ধরনের গান পরিবেশন করেন। ফাঁকে ফাঁকে ছিল মিষ্টি কথার ফুলঝুরি। একক এ ভাওয়াইয়া সন্ধ্যার উদ্বোধন করেন স্বাধীন বাংলা বেতারকেন্দ্রের  শব্দসৈনিক অজিত রায়। ভাওয়াইয়া অঙ্গনের  চেয়ারম্যান সালমা মোস্তাফিজের সভাপতিত্বে অনুষ্ঠানে ত্রৈমাসিক ভাওয়াইয়ার ষষ্ঠ বছর পদার্পণ সংখ্যার মোড়ক উন্মোচন করেন নজরুল ইসলাম। অনুষ্ঠানে স্বাগত বক্তব্য দেন সংগঠনের প্রতিষ্ঠাতা ও নির্বাহী পরিচালক এ কে এম মোস্তাফিজুর রহমান।  তারপর মুস্তাফা জামান আব্বাসী একে একে গেয়ে শোনান ওকি একবার আসিয়া, সোনার চান মোর যাও দেখিয়াফান্দে পরিয়া বগা কান্দেরে ওরে আগা নাও ডুবো ডুবো ওকি ও বন্ধু কাজল ভোমরারে বাউগুমটা বাতাস যেমন ঘুরিয়া ঘুরিয়া মরে আরো নাও দাড়িটা ও কি বুবুলো কলম ভাঙ্গিলসহ প্রায় ৩০টি গান। তিনি অনুষ্ঠানে  বিদ্রোহী কবি কাজী নজরুল ইসলামের লেখা একমাত্র ভাওয়াইয়া গান নদীর নাম সই অঞ্জনা, নাচে তীরে খঞ্জনাও পরিবেশন করেন। 